
PENSIONADONAN NO A ENTREGA E 12.6%: 


Tur pensionado cu ta haya pension di APFA a haya 


nan pension completo 


SOLAMENTE PENSIONADONAN CU TA HAYA GELIJK 
BEDRAG A ENTREGA MITA DI E UITKERING AKI 


Recientemente a bin un confusion pa loke ta trata si 
pensionadonan lo a entrega 12.6% mientras cu nan no mester 
a haci esaki. Prome Minister Evelyn Wever-Croes pa aclarea 
esaki, a enfatisa cu pensionadonan no a entrega e 12.6%. 
Solamente pensionadonan cu ta haya gelijk bedrag a entrega 
mita di e uitkering aki. 


Prome Minister a duna di conoce cu na mei 2020 cu Aruba 
mester a corta, e peticion di Hulanda tabata pa Gobierno baha 
tur gasto di personal. E pensionadonan cu a baha cu pension 
prome cu 2015 ta haya un uitkering adicional riba nan pension. 
Esaki yama Gelijk Bedrag cu e grupo di pensionado aki ta haya 
na december. Di e uitkering aki Gobierno a pidi e pensionado 
pa entrega mita. E pensionadonan cu a baha despues di 2015, 


no mester a entrega nada pasobra nan no ta haya e uitkering 
aki. Gobierno ta purbando pa fin di aña por duna e placa aki 
completo bek na tur e pensionadonan cu tin derecho riba e 
Gelijk Bedrag. 


"Mi a compronde cu e sindicatonan a papia cu Secretario di 
Estado na unda a bin dilanti cu e exigencianan no tabata pa 
corta den pension. Y Gobierno no a corta den pension tampoco. 
Tur hende cu ta haya pension di APFA a haya nan pension 
completo. Loke nos mester a corta ta den e uitkering pasobra 
no tabata tin placa. Ta den e uitkering cu ta un grupo so ta haya 
nos a corta mita, Prome Minister a enfatisa. 


Prome Minister a remarca cu esaki ta algo cu ni Secretario di 
Esatdo tabata sa. Esaki Prome Minister a aclaria cu señora 
Van Huffelen despues cu di e confusion cu a reina na unda 
sindicatonan a acusa Prome Minister di ta gaña y manipula. 


"Awor cu tur cos ta aclarea, mi kier garantisa pensionadonan 
cu tin derecho riba e uitkering cu a wordo reduci na mita pa 
motibo di Covid, cu nos ta haciendo tur lo posibel pa december 
di e aña aki, nos por paga nan tambe e gelijk bedrag completo. 
Nos pais ta den crisis ainda, nos ta haciendo tur lo posibel 
pa nos sali padilanti, pone e ser humano central, traha riba e 
poder di compra di nos ciudadanonan y nos lo sigui traha riba 
esaki tambe", Prome Minister a termina bisando. 

Prome Minister Evelyn Wever - Croes: 
Gobierno ta cla y no mester di uitstel 


PROME MINISTER A INFORMA PARLAMENTO 
RIBA E STOPMENTO DI RECORTE DI 5% DI 
SALARIO Y DI E 12.6% NA 2023 


"Hunto nos ta logra bienestar y progreso di nos comunidad" 


Gobierno di Aruba, siman pasa a anuncia cu Aruba a yega 
na un areglo cu Hulanda pa paga bek e recorte di salario. 
Hulanda a pone algun condicion riba mesa. Prome Minister 
Evelyn Wever-Croes a indica cu Aruba mester cumpli cu 
e condicionnan ey y entrante juli di 2022 por paga e 5% na 
empleado publico y semi-publico y otro aña por elimina ful 
e 12.6%. “Esaki mi a anuncia caba y nos a papia di dje cu 
Secretario di Estado Alexandra van Huffelen y e tratamento lo 
a bay Rijksministerraad di awe mirando cu diabierna ta un dia 
liber na Hulanda”, Prome Minister a duna di conoce. 


Minister Plenipotenciario na Hulanda señor Guilfred Besaril a 
informa Rijksministerraad cu Aruba ta acepta e condicionnan. 
Ya caba desde siman pasa Prome Minister a cuminsa traha 
riba esaki na unda a bin un poco mas detaye acerca. “No ta 


tur ta mes facil pa cumpli cu nan pero nos compromiso ta pa 
cumpli cu tur e condicionnan pa percura cu na juli tur trahado 
publico ta haya su 5% bek. Esaki Minister Plenipotenciario 
a informa nan tambe y ami a papia cu Secretario di Estado 
ayera extensamente riba esakinan y nos a yega na un acuerdo 
adicional na kico Aruba tin cu atene su mes y ki tempo", Prome 
Minister a enfatisa. 


Dialuna 23 di mei, Prome Minister a bay Parlamento tambe 
pa splica e situacion mirando cu dos di e condicionnan ta 
den nan area. No ta tur Parlamentario a aprecia esaki. “E 
parlamentarionan di MAS y e parlamentarionan femenino di 
AVP a haya cu ta un falta di respet cu mi a bay Parlamento cu 
esaki. Sra. Mervin Wyatt-Ras a puntra mi kico mi a bay haci 
eyden y si ta wega mi ta hunga pero ami a bay pa transparencia 
pasobra ta hopi importante mirando cu cada ciudadano di nos 
pais ta representa den Parlamento y e recorte di salario a 
causa hopi daño na nan”, Prome Minister a duna di conoce. 


Parlamento a manda un carta pa Prome Minister na unda cu 
nan a informa cu nan lo duna tur di nan parti pa por cumpli 
cu e condicionnan pa asina Gobierno por duna empleadonan 
publico y semi-publico na juli e 5% bek y otro aña ful e 12.6%. 
Prome Minister a remarca tambe cu Gobierno ta purbando si 
por elimina e 12.6% completo pero den e presupuesto a tene 
cuenta cu 5%. 


Minister Plenipotenciario na Hulanda a indica cu Gobierno no 
mester di uitstel y Aruba ta cla pa continua y cumpli cu nan. 
Corsou y St Maarten a pidi pa uitstel y pa pospone e decision 
aki pa asina nan minister tambe por papia cu Secretario di 
Estado van Huffelen. Sra. Van Huffelen diaranson ta na Corosu 
y diahuebs ta na Sint Maarten y e Premiernan no a haya chens 
pa papia cu ne prome cu e Conseho di Minister na Hulanda 
diaranson. Pa cua motibo tambe nan a pidi pa pospone. 


“Aruba si a indica cu ta cla pe. Ademas ta condicionnan cu 
nos tin cu Hulanda pa nos por yega na stop e recorte mas 
line cu ta posibel. Nos a cuminsa cu tur e trabounan caba y 
nos lo percura di cla na tempo pa asina por duna tur hende 
nan placa bek. Hunto nos ta logra bienestar y progreso di nos 
comunidad”, Prome Minister Evelyn Wever-Croes a duna di 
conoce. 

Prome Minister Evelyn Wever-Croes: 


BISHITA EXITOSO DI SECRETARIO DI ESTADO 
ALEXANDRA VAN HUFFELEN 


" Mi ta weita atras riba un bishita hopi exitoso, principalmente e 
conferencia cu tabata uno auper inspirotivo” 


Prome Minister Evelyn Wever-Croes a duna un resumen di 
loke tabata e bishita di Secretario di Estado Alexandra van 
Huffelen na Aruba. Prome Minister a indica cu despues di e 
conferencia di “Hende Muhenan Fuerte” su persona a reuni 
cu Secretario di Estado na Bestuurskantoor pa asina por cubri 
algun tema cu tin pendiente, manera e recorte di salario y e 
condicionnan cu tin riba mesa. 


RECORTE SALARIAL 

Prome Minister a informa Secretario di Estado cu el a haya un 
carta di Parlamento indicando e resultado di nan reunion na 
unda mayoria di e Parlamentarionan a bay di acuerdo pa sigui 
cu e recorte di 25% di nan salario pa asina pueblo por haya nan 
5% bek. Pa loke ta trata e Wever-Croes norm, Parlamento a 
informa cu nan lo trata e ley aki otro luna. Secretario di Estado 
ta satisfecho cu tur e informacionnan pa por trata e tema aki 
den Rijksministerraad. 


SITUACION DI PARKIETENBOS 

Un tema cu Secretario di Estado tambe kier a cubri durante 
e reunion ta e tema di Parkietenbos. Akinan Minister Ursell 
Arends cu ta e Minister encarga a informa Secretario di Estado 
riba e plannan cu tin andando. 


TOPICO DI COVID Y CFT 

Secretario di Estado Alexandra van Huffelen tambe tabata 
interesa pa cubri e tema di Covid, pa e por tin un idea con 
prepara Aruba ta. Minister di Salud Dangui Oduber, a duna un 
splicacion di kico tur Aruba ta haciendo na e momentonan aki. 
Banda di esaki Secretario di Estado van Huffelen tabata tin 
cierto pregunta riba e consehonan di CFT cu ultimamente ta 
birando mas critico, y akinan Minister Xiomara Maduro a duna 
su splicacion. 


EXPRESIONNAN DI SECRETARIO DI 
HUFFELEN DI SU BISHITA 

Pa locual ta e conferencia unda den cual a introduci e Gender 
Policy Aruba, van Huffelen a expresa cu e experiencia tabata 
fantastico y hopi inspirativo. El a keda encanta di por a scucha 
storianan di diferente lider femenino y cu tabatin e espacio pa 
dialoga riba kico tur por haci pa yuda otro hende muhenan. 


ESTADO VAN 


BISHITA NA MUSEO ARCHEOLOGICO NACIONAL DI 
ARUBA 
Un otro bishita cu a realisa tabata na Museo Archeologico 


Nacional di Aruba (MANA). Na e occasion, van Huffelen 
a dialoga cu Prome Minister di Aruba y otro miembronan di 
Gobierno tocante diferente tema relevante y a bolbe haci 
acuerdonan pa sigui traha hunto y bay dilanti. Tambe a ricibi 
un recorido di e museo y un presentacion hopi interesante. 


Na final, Prome Minister Wever — Croes a gradici tur esnan cu 
a yuda pa haci e bishita di Secretario di Estado van Huffelen 
uno exitoso, y a duna danki na MANA pa e bunita recorido di 
e museo. “Mi tin cu bisa cu mi ta weita atras riba un bishita 
hopi exitoso, principalmente e conferencia cu tabata uno 
super inspirativo. Importante ta pa nos traha riba e confiansa y 
relacion y cu hopi mas optimismo mi ta mira cu nos ta bay sali 
di e problemanan cu nos ta den.” 

University of Aruba 

DETERMINACION 
NOS TA LOGRA 


E 
MINISTER 

Women Leadership Seminar 2022 


MINISTER MADURO TA SPERA DI MIRA MAS 
HENDE MUHE TUMA E RETO PA BAY DEN E 
SECTOR FINANCIERO DI NOS PAIS 


ZA 
Den e aula di Universidad di Aruba, Minister Xiomara Maduro 
encarga cu Finansa y Cultura a duna un presentacion 'Inclusion 
Financiero di Hende Muhe, un reconteo historico', den e 
conferencia 'Strong Women Choose to Challenge'. 


Durante su presentacion, Minister Maduro a presenta un 
bista historico di e posicion di hende muhe na Aruba cu den 
comienso di 1900 tabata vlechtdo di sombre, ama di cas of 
nana. Hopi hende muhe no tabata tin entrada. Ta den aña 1907 
y 1927, ora cu hopi hende homber a bay traha na Colombia, 
Venezuela, Cuba etc, e ora un 73,5% di e hende muhe na 
Aruba tabata traha como panadero, pikido di salo, cunukero, 
maestra, negoshante, enfermera, labandera y bendedo di 
pisca. Ora cu Lago a habri den aña 1947, un gran cantidad di 
hende muhe a bira ama di cas y solamente 7.296 tabata traha. 

E mandatario a duna un bista riba con cu tempo e hende muhe a 
lucha pa haya pago igual y tambe pa e trahado publico femenino 
por a conserva su trabou despues di casa of biba hunto. Te cu 
aña 1992 tabata asina. Despues e hende muhe a haya mas 
oportunidad y a crece den posicion nan clave den e sector 
financiero, cuminsando na e escogencia pa sigui un estudio 
den finansa. Minister Maduro a ilustra con e hende muhe ta 
ocupando puesto nan financiero importante den gobernacion, 
aparato publico y den mundo di comercio. Ta un satisfaccion 
pa wak con mas y mas hende muhe ta tuma e reto pa haci 
un carera den sector financiero di nos Pais. Ainda tin area na 
unda tin mas espacio pa nos hende muhe profesional, manera 
den hunta di supervision nan unda te ainda ta solamente 6% 
ta hende muhe. 


Minister Maduro ta gradici tur esnan cu a atende e seminario y 
tambe Universidad di Aruba pa a organisa e tremendo evento 
aki cu ta stimula nos hende muhe nan pa sigui scohe pa reta 
nan mes pa sigui crece y desaroya nan potencial. 


Mrs, Evelyn Wever-Croes | Ms. Xiomara Maduro 

tA E RETO.... 


Before 1640: Hat weavers, 
Arawaks housewife, unmarried 
Taino's women were nannies 
Caribbean Most women had no 
1640: income! 


Slaves from Africa 


Historical Overview 


Baker, "Pikido di solo”, 
Teacher, Merchant, Farmer, 
Nurse, Load Carrier, 
Laundress (labandera) and 
Fish seller; 73.5% women 
were active in the labor 
market. 


With the arrival of 
“Lago” only 7.2% 
women were 
active in the labor 
market. 

MANEHO DI SPEARFISHING NOBO 


AA 

NA VIGOR ENTRANTE 1 DI AUGUSTUS 2022 


Gedoogbeschikkingnan exisistente te ser extendi te cu 30 di juli 2022 


Den cuadro di e maneho di speervissen ("spearfishing") cual 
gedoogbeschikking nan ta caduca 26 di mei 2022, Minister 
di Naturalesa, Sr. Ursell Arends, ta anuncia e decision pa re- 
anuda preparacion pa regula spearfishing por medio di permiso 
(vergunningstelsel). Un maneho nobo lo ser introduci entrante 
1 di augustus 2022. Den e temporada aki e gedoogbeschikking 
nan exisitente te keda vigente te cu 30 di juli 2022. 


E temporada aki ta brinda espacio pa e concepto di maneho 
nobo  wordo presenta na tur stakeholders (profesional-, 
autoridad-, piscado- y ambientalistanan) pa dialoga, conforme 
palabracionnan haci cu nan. Cu consideracion di varios 
conseho lo propone condicionnan adicional compara cu e 
concepto previo pa un vergunningstelsel. Mientrastanto lo 
introduci condicionnan adicional riba gedoogbeschikkingen 
existente. 

Basa riba combersacionnan amplio cu stakeholders y tumando 
den consideracion rapportnan, tratadonan y consehonan 
ta yega na e conclusion cu base amplio cu speervissen 
("spearfishing") ta un di e formanan mas sostenibel di pesca 
semper y cuando esaki ta bon regula y controla. 


E concepto pa un maneho nobo di regulacion ta encera (entre 


otro) cu mientras ta prepara un sistema legal di permiso, lo 
introduci condicionnan adicional pa gedoogbeschikkingen. Tur 
piscado cu un gedoogbeschikking lo haya informacion na un 
tempo rasonabel pa cumpli cu condicionnan adicional y proceso 
nobo di peticion pa vergunning. Condiccionnan nobo cu lo ser 
inclui den e gedoogbeschikking lo sirbi metanan manera entre 
otro: 1) evita destruccion di coral 2) proteccion contra sobre 
pesca ("overfishing") 3) proteha bestianan protegi ("endangered 
species") especialmente den temporada di reproduccion 4) 
reduci impacto negativo riba eco-sistema marino 5) combati 
especienan invasivo 6) promove cumplimento cu regla 7) 
permiti accesibilidad pa control y 8 ) collecion di datos. 


Cu e maneho nobo por laga spearfishing tuma luga na un forma 
controla y tambe mas sostenibel posibel. Alabes ta aplica e 
punto di salida cu maneho ta ser haci den forma transparente, 
den dialogo cu diferente partnernan, y semper cu bienestar 
general den mente y cu bista riba sostenibilad como base 
principal. 


Mas detayes y e maneho den su totalidad lo ser presenta na 
comunidad na su debido tempo. 

Centro di Control di Ca 
Wayaca 128A 


la cera 


diaranson, 25 di mei | 11:30AM 


y ta habri bek 


dialuna 30 di mei | 8:00AM 


Centro di Control di Cacho 

GOBIERNO TA REACCIONA 
GOBIERNO NO A CORTA DEN PENSIOEN DI 
PENSIONADO PERO RIBA GELIJK BEDRAG 


Gobierno di Aruba a tuma nota di expresionnan di 
e organisacion cu ta representa pensionadonan, 
OPPA, relaciona cu e recorte den e pensioen di 
pensionadonan. Esaki despues cu sindicatonan 
y OPPA a sali di reunion cu Secretario di Estado 
van Huffelen, y segun nan, sra. Van Huffelen lo a 
bisa cu Hulanda no a pidi pa corta den pensioen di 
pensionadonan. 


Ta importante pa recorda tur hende cu nos areglo di 
pensioen na Aruba ta uno complica y no ta hopi hende 
ta compronde. OPPA si ta compronde y OPPA sa cu 
Gobierno no a corta den pensioen di pensionado, ni 
den duurtetoeslag di pensionado. 


Ora Covid a benta Aruba su finansas abou, y no 
tabata tin placa pa paga tur e gastonan di Gobierno, 
entre otro e gelijk bedrag, Gobierno a hay'e obliga 
di corta 50% di gelijk bedrag. Esaki ta un toelage di 


3.170 florin cu Gobierno ta paga na pensionadonan di 
Gobierno extra den luna di december. E suma aki ta 
wordo financia for di caha di Gobierno. Y e ta wordo 
paga solamente na pensionadonan di Gobierno cu a 
baha cu pensioen prome cu 2015. E pensionadonan 
di Gobierno cu a baha cu pensioen despues di 2015 
no ta ricibi esaki. 

Ta esnan cu ta ricibi e gelijkbedrag mester a entrega 
50% di dje. 


Pues no ta asina cu Gobierno di Aruba a haci algo cu 
no tabata por. Gobierno di Aruba na 2020 a haci tur 
loke tabata tin mester pa por rescata nos pais. 


Gobierno a anuncia diabierna cu lo bay cuminsa paga 
empleadonan publico e 596 di nan salario basico y ta 
calculando cuanto di e gelijkbedrag por paga bek na 
december e aña aki caba. E trabounan ta andabdo 
pa por logra esey pa por haci e pago na tempo. 

CONDECORACION REAL 
ARUBA 


www.gobierno.aw 
www.overheid.aw 
Ta ricibi www.government.aw 
peticionnan pa aña 
2023 entrante dia 5 mei 2022 
E ultimo dia pa entrega peticionnan 
ta dia 25 juli 2022 


PA MAS INFORMACION POR YAMA OF MANDA E-MAIL: 


sra. F.Perez-Lopez tel: 583-8425 | sr. V. Frank tel: 740-7071 | condeco.aruba@gmail.com 


APESAR DI CAMINDA DIFICIL NOS DILANTI, 
Nos POR, HUNTO NOS POR. 

Nos POR ENGRANDECE NOS PAIS. 

Nos POR FORTALECE NOS PAIS. 

Nos POR SIRBI NOS PAIS. 

Y HUNTO NOS POR HACI NOS PAIS 

FUERTE Y RESILIENTE UN BIAHA MAS. 

TA HUNTO SO NOS POR BRINDA 
OPORTUNIDADNAN NA NOS 

FUTURO GENERACIONNAN. 


AÑA DI 
20 INVERSION Y 
22 OPORTUNIDAD 


